钦定古今图书集成/明伦汇编/官常典/第608卷 > 《与杨玉泉提学书》王维桢
## 钦定古今图书集成/明伦汇编/官常典/第608卷 > 《与杨玉泉提学书》王维桢

使至，辱及华翰，因悉节旄入关。秦士子望风抃蹈，若
将丕变，更益岁年，其绩效可睹已。秦中先辈名家，务
敦本实，已乃衍而为词，故各皆有就。近世学者，迂视
前哲，颛趋捷径，掇摭《六经》细碎之语，点缀凑泊，眩观
竞进，此习且十年不有中兴君子振刷之，弗可改也。
夫《六经》为议道之祖，乃学者不求观理而务剿词，所
谓“截华而亡实”者也。流而靡止，将害道蠹政，不直为
文之弊，而仆窃惧焉。违侍渐远，式申卑恋，并附夙慨
如此，伏惟鉴教。春尽，闻有榆塞之行，塞上气候与内
地殊，幸节慎为国，不胜惓惓。